ET Euroopa Liidu Teataja C 321/20

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 321/15

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„DÜSSELDORFER MOSTERT”/„DÜSSELDORFER SENF MOSTERT”/„DÜSSELDORFER URTYP MOSTERT”/„AECHTER DÜSSELDORFER MOSTERT”

EÜ nr: DE-PGI-0005-0799-24.02.2010

KGT ( X ) KPN ( )

1. Nimetus:

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 2.6 Sinepipasta

3.2. Toote kirjeldus, mida punktis 1 esitatud nimetus tähistab:

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” (edaspidi ka lühendatult „Düsseldorfer Mostert”) on toidu maitsestamiseks kasutatav valmispasta. Toote „Düsseldorfer Mostert” valmistamiseks kasutatakse üksnes jahvatatud pruune ja kollaseid sinepiseemneid, Düsseldorfis toodetud filtreerimata veiniäädikat, Düsseldorfi erilise koostisega lubja- ja mineraaliderikast vett, soola, suhkrut ja vürtse. Tootel on läikiv kreemjas konsistents ja linnasepruun värvus. „Düsseldorfer Mostert” sisaldab väga peeneks purustatud seemnekesti (täpikesi). Tootele „Düsseldorfer Mostert” on omane sinepiseemnete kestade kolmekordse jahvatamisega saadud terav linnaseline vürtsikas maitse. Toode on omandanud iseloomuliku terava linnaselise vürtsika maitse kohalikel traditsioonidel põhinevas tootmisprotsessis, mis on ainuomane kõnealusele geograafilisele piirkonnale ja milles kasutatakse kolmekordselt jahvatatud pruune ja kollaseid sinepiseemneid, erilist leotamisprotsessi, graniitkividega lõppjahvatamist ning Düsseldorfis toodetud Düsseldorfi filtreerimata veiniäädikat ja Düsseldorfi erilise koostisega lubja- ja mineraaliderikast vett. „Düsseldorfer Mostert” on valmistatud üksnes looduslikest koostisosadest. Toote „Düsseldorfer Mostert” valmistamisel ei ole kasutatud säilitusaineid, lõhnaaineid ega paksendajaid.

Valmistoote „Düsseldorfer Mostert” analüüsinäidud peavad olema järgmised:

— kuivainesisaldus: vähemalt 25 %;

— pH-väärtus < 4,1;

— üldine happesus (mõõdetud äädikhappena) > 2,3 %;

— söögisool (mõõdetud naatriumkloriidina) > 3,5 %.

3.3. Toorained (üksnes töödeldud toodete puhul):

Toote „Düsseldorfer Mostert” tooraineks on pruunid ja kollased sinepiseemned, Düsseldorfis toodetud filtreerimata veiniäädikas, Düsseldorfi erilise koostisega lubja- ja mineraaliderikas vesi, sool, suhkur ja vürtsid.

„Düsseldorfer Mostert” ei tohi sisaldada säilitusaineid, lõhnaaineid ega paksendajaid.

Toote „Düsseldorfer Mostert” kõrge kvaliteedi ja värskuse, tema piirkonnaga seotuse, organoleptiliste omaduste ja maine säilitamiseks kasutatakse nimetatud toote valmistamiseks üksnes Düsseldorfi vett ja Düsseldorfis toodetud filtreerimata Düsseldorfi veiniäädikat, mille valmistamiseks on samuti kasutatud vett, mis pärineb Düsseldorfist, määratletud geograafilisest piirkonnast.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Düsseldorfer Mostert” tooraineks on pruunid ja kollased sinepiseemned, Düsseldorfis toodetud filtreerimata veiniäädikas, Düsseldorfi erilise koostisega lubja- ja mineraaliderikas vesi, sool, suhkur ja vürtsid.

„Düsseldorfer Mostert” ei tohi sisaldada säilitusaineid, lõhnaaineid ega paksendajaid.

Enne jahvatamist eraldatakse juba pestud ja sõelutud pruunid ja kollased sinepiseemned üksteisest. Pruuni sinepimassi saamiseks segatakse eeljahvatatud pruunid ja kollased sinepiseemned, samuti sool, suhkur ja vürtsid Düsseldorfi erilise koostisega lubja- ja mineraaliderikka veega ning Düsseldorfi filtreerimata veiniäädikaga ja leotatakse.

Seejärel jahvatatakse sinepimassi veel kaks korda. Graniitkividega käsitsi lõppjahvatamine aitab toote „Düsseldorfer Mostert” struktuuri ühtlustada ja õhust vabastada. Väga väikesed seemnekestade osakesed jäävad nähtavaks. Pärast laagerdumisfaasi omandab „Düsseldorfer Mostert” talle iseloomuliku terava linnaselise vürtsika aroomi. Seejärel pakendatakse toode erinevatesse pakenditesse.

Toote „Düsseldorfer Mostert” säilivusaeg on üksnes kümme kuud. Selle aja jooksul säilivad toote organoleptilised omadused.

Toote „Düsseldorfer Mostert” kõik tootmisetapid, st pesemine, sõelumine, eeljahvatamine, koostisainete segamine leotamisprotsessis, teine jahvatamine, kolmas jahvatamine graniitkividega ja laagerdamine, peavad toimuma määratletud geograafilises piirkonnas. Sellega tagatakse tootele iseloomulik terav linnaseline vürtsikas maitse, organoleptilised omadused, kvaliteet, piirkondlik päritolu, jälgitavus ja kontroll kogu tootmisprotsessi jooksul.

3.6. Erieeskirjad viilutamise, riivimise, pakendamise jm kohta:

Toote pakendamisprotsess, sealhulgas selle villimine, pakendamine ja märgistamine peab toimuma geograafilises piirkonnas.

See on vajalik, kuna sinepi terav maitse võib kergesti halveneda. Seetõttu jälgitakse temperatuuri tähelepanelikult toote kogu laagerdusperioodi vältel. Temperatuuri reguleerimise viis laagerdumise ajal ja laagerdusperioodi pikkus mõjutavad oluliselt lõpptoote maitseomaduste kvaliteeti. Üksnes tootjate juures töötavad kogenud spetsialistid (kohalikud sinepimeistrid) oskavad kindlaks määrata kõige sobivama aja toodete villimiseks, et nende kõrge kvaliteet oleks jätkuvalt tagatud. Seetõttu peab see kvaliteedi seisukohalt väga oluline tootmisprotsessi osa toimuma geograafilises piirkonnas tootja järelevalve all.

Sellega tagatakse tootele iseloomulik terav linnaseline vürtsikas maitse ja ka toote organoleptilised omadused, kvaliteet, piirkondlik päritolu, jälgitavus ja kontroll kogu tootmisprotsessi jooksul.

3.7. Erieeskirjad märgistamise kohta:

Allpool esitatud märgistamiseeskirjadega tõendatakse tarbijate ning tootmisprotsessi seiret teostavate ja nõuete järgimist kontrollivate inspektorite jaoks toote „Düsseldorfer Mostert” päritolu ja autentsust. Eeskirjade abil tagatakse märgistamise ühtsus ja seeläbi ka toote „Düsseldorfer Mostert” päritolu ja jälgitavus.

„Düsseldorfer Mostert” tuleb kõigis müügikohtades märgistada kui:

„Düsseldorfer Mostert”,

„Düsseldorfer Senf Mostert”,

„Düsseldorfer Urtyp Mostert” ja/või

„Aechter Düsseldorfer Mostert”.

See märgistus võib sisaldada ka märget „KGT” ja/või „kaitstud geograafiline tähis”.

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” peab olema märgistatud nõukogu määruse (EÜ) nr 510/2006 kohase värvilise või mustvalge ühenduse sümboliga.

Spetsifikatsiooninõuetele vastavate toodete kaitse ühing peab korrapäraselt uuendatavat nimekirja toodet „Düsseldorfer Mostert” valmistavate ettevõtete kohta. Schutzgemeinschaft für spezifikationskonforme Produkte (spetsifikatsiooninõuetele vastavate toodete kaitse ühing) lubab oma liikmetel ja kõigil ettevõtjatel, kes on toote „Düsseldorfer Mostert” deklareeritud tootjad, kasutada Schutzgemeinschaft Düsseldorfer Senfi (Düsseldorfi sinepi kaitse ühing) järgmist sõna-/kujutismärki kirjatüübis „Arial Regular” sõnade „Senfspezialität aus Düsseldorf” jaoks allpool esitatud versioonides:

värviliselt neljavärvitrükis CMYK-koodiga 12C 27M 56Y 0K (kuldne), kuldse spot-värviga ja/või kuldses fooliumtrükis ankur, lõvi kontuur ja logo raam ja/või värviliselt neljavärvitrükis CMYK-koodiga 12C 27M 56Y 0K (kuldne), kuldse spot-värviga ja/või kuldses fooliumtrükis ankur, lõvi ja logo raam ja/või mustvalgena neljavärvitrükis CMYK-koodiga 0C 0M 0Y 100K (must) ankur, lõvi kontuur ja logo raam ja/või mustvalgena neljavärvitrükis CMYK-koodiga 0C 0M 0Y 100K (must) ankur, lõvi ja logo raam.

Taustavärv logo sees võib olla erinev. Logo suurus võib olla sõltuvalt kasutuskohast erinev.

Neid märgistuseeskirju kohaldatakse ka toodetele, milles „Düsseldorfer Mostert” on asjaomase tootekategooria ainus koostisosa, mida kasutatakse koos muude toiduainete ja toodetega.

4. Geograafilise piirkonna täpne määratlus:

Geograafiline piirkond hõlmab liidumaa pealinna Düsseldorfi. Piirkonda nimetatakse „Düsseldorfiks”.

5. Seos geograafilise piirkonnaga:

5.1. Geograafilise piirkonna eripära:

Geograafiline piirkond hõlmab liidumaa pealinna Düsseldorfi. Piirkonda nimetatakse „Düsseldorfiks”. Toode „Düsseldorfer Mostert” leiutati geograafilises piirkonnas. Geograafiline piirkond on tuntud Düsseldorfi sinepitööstuse pikaaegse tootmistraditsiooni poolest. Geograafiline piirkond erineb naaberpiirkondadest oluliselt oma nimetuse, leiutise päritolu, pikaaegse tootmistraditsiooni, geograafilises piirkonnas väljatöötatud ja rakendatava spetsiaalse veetootmisprotsessi ning maitset andvate koostisosade, eriti Düsseldorfi kõrge lubjasisaldusega vees sisalduvate mineraalide poolest, aga ka Düsseldorfi veiniäädika bakterikultuuri poolest, mille loomiseks on kasutatud sinepitehase lähinaabrusest pärinevaid ning alates 1969. aastast muutumatul kujul kasutatud äädikhappebaktereid.

5.2. Toote eripära:

Toote „Düsseldorfer Mostert” valmistamiseks kasutatakse üksnes jahvatatud pruune ja kollaseid sinepiseemneid, Düsseldorfis toodetud filtreerimata veiniäädikat, Düsseldorfi erilise koostisega lubja- ja mineraaliderikast vett, soola, suhkrut ja vürtse. Tootel on läikiv kreemjas konsistents ja linnasepruun värvus. Toode „Düsseldorfer Mostert” sisaldab väga peeneks purustatud seemnekesti (täpikesed).

Tootele „Düsseldorfer Mosterti” on omane sinepiseemnete kestade kolmekordse jahvatamisega saadud terav linnaseline vürtsikas maitse. Toode on omandanud talle iseloomuliku terava linnaselise vürtsika aroomi kohalikel traditsioonidel põhinevas tootmisprotsessis, mis on ainuomane kõnealusele geograafilisele piirkonnale ja milles kasutatakse kolmekordselt jahvatatud pruune ja kollaseid sinepiseemneid, erilist leotamisprotsessi, graniitkividega lõppjahvatamist ning Düsseldorfis toodetud filtreerimata Düsseldorfi veiniäädikat ja Düsseldorfi erilise koostisega lubja- ja mineraaliderikast vett. „Düsseldorfer Mostert” on valmistatud üksnes looduslikest koostisosadest. Toote „Düsseldorfer Mostert” valmistamisel ei ole kasutatud säilitusaineid, lõhnaaineid ega paksendajaid.

Nende organoleptiliste omaduste tõttu on „Düsseldorfer Mostert” omandanud piirkondliku eritoote maine. Võib isegi öelda, et toote „Düsseldorfer Mostert” hea maine on üks tema omadustest, mille ta on saanud tänu oma maitsele, kvaliteedile ja eripärale.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Ajalooline taust/ajalugu

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”, „Düsseldorfer Senf” ja „Düsseldorfer Tafelsenf” on Düsseldorfis välja töötatud pikaaegse ajaloolise ja piirkondliku traditsiooniga eritooted.

Seda tõestab kogu Düsseldorfi sinepitootmise ajalugu. Saksamaa esimene sinepitehas asutati Düsseldorfis 1726. aastal. Selle eritooteks sai terav linnaseline vürtsikas kreemjas läikiv jahvatatud pruun sinep „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”. Toode „Düsseldorfer Mostert” sai peatselt tuntuks ka väljaspool Saksamaad ja pani aluse Düsseldorfi kui sinepimetropoli mainele.

1800. aastaks oli „Aechter Düsseldorfer Mostert” tänu oma headele müügitulemustele kodu- ja välismaise tarbijaskonna hulgas laialdaselt tuntuks saanud. 1884. aastal muutis Vincent van Goghi maal „Vaikelu savinõude, pudelite ja sahtliga” toote „Düsseldorfer Mostert” osaks kunstiajaloost.

1896. aastal oli Düsseldorfis kaheksa sinepitehast. Juba 1826. aastal mainiti äriuudistes, reisikirjanduses ja linnatutvustustes Düsseldorfi sinepitööstust.

1920. aastal algas Düsseldorfis sinepi jaoks uus ajajärk. Lorraine’ist pärit ärimees Otto Frenzel asutas 1920. aasta lõpus Düsseldorfis oma sinepitehase. Ta andis seal valmistatavale väga teravale sinepile, esimesele heledavärvilisele sinepile üldse, nimetuse „Löwensenf” ning austusavaldusena linnavapile valis selle logoks lõvipea kujutise. Seda tüüpi heledat sinepit ei olnud Saksamaal varem toodetud. Ostjate esialgne reageering uudistootele oli erinev, ulatudes skeptitsismist kuni tagasilükkamiseni. Kuid „Düsseldorfer Mostert” ja „Düsseldorfer Senf” said oma kanguse ja iseloomulike vürtside tõttu peagi tuntuks. „Löwensenfiks” nimetatud uus sinep andis selle leiutajale Otto Frenzelile tarbijate hulgas peatselt hea maine. Nii algas Otto Frenzeli uue Düsseldorfi sinepitööstuse edulugu. Frenzeli edu aluseks olid toodete „Düsseldorfer Mostert” ja „Düsseldorfer Senf” puhtusele esitatavad nõuded, mille kohaselt tohtis nimetatud toodete valmistamiseks kasutada üksnes kõige paremaid koostisaineid ning kõik tooted tuli valmistada ülitäpselt retsepti järgi, ilma retseptiväliseid lisaaineid kasutamata.

1930. aastal hakkasid Düsseldorfi sinepitehased valmistama keskmise kangusega „Düsseldorfer Tafelsenfi”. Saksamaa ja välismaised tarbijad õppisid peagi hindama seda mahedamat mõõdukalt vürtsist kollakasrohelist meeldiva läikega Düsseldorfi sinepit. 1938. aastal hakkas Düsseldorfi sinepitööstus eksportima tooteid „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”, „Düsseldorfer Senf” ja „Düsseldorfer Tafelsenf” teistesse Euroopa riikidesse, USAsse, Kanadasse, Lõuna-Ameerikasse, Aafrikasse, Jaapanisse ja Austraaliasse.

Düsseldorfi kuulsate sinepitehaste Adam Bernhard Bergrath sel. Wwe ja Otto Frenzel Senfindustrie kõrval etendasid Düsseldorfi ajaloos olulist rolli veel piirkonnas tegutsevad, kuid ka kogu riigi ulatuses ja rahvusvahelisel tasandil tegevust arendavad Düsseldorfi sinepitehased Senffabrik Ludwig Mackenstein, Dampf-Senffabrik Steinberg & Hild, Dampf-Senffabrik Carl Dick, Senffabrik Paul Eisenhardt, Senffabrik Ernst Roesberger, Senffabrik Carl von der Heiden, Senfvertrieb Wilhelm Pabelick, Senffabrik Geschwister Bramhoff ja Senffabrik Johann Waldorf. Mitmed neist sinepitootjatest kasutasid Düsseldorfi ankrut ja/või Düsseldorfi lõvi nende poolt Düsseldorfis valmistatud toodete „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”, „Düsseldorfer Senf” ja „Düsseldorfer Tafelsenf” sildil.

Looduslik seos/keskkonnatingimused

Toodete „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” organoleptilistel omadustel on looduslik seos geograafilise piirkonnaga.

Toote „Düsseldorfer Mostert” oluliseks koostisaineks olev Düsseldorfi vesi võetakse Reini jõest. Kohati kuni 30 meetri paksustest liiva- ja kruusakihtidest koosnevate kallaste vahel voolav jõevesi on väga lubjarikas ning sisaldab seetõttu rohkesti mineraale. Düsseldorfis kasutatakse vee töötlemiseks spetsiaalset protsessi, mis on Düsseldorfis välja töötatud. Düsseldorfi vee kõrge lubjasisaldus ja sellest tulenev mineraaliderikkus on aidanud kujundada toote „Düsseldorfer Mostert” erilist maitset.

Düsseldorfis toodetud filtreerimata veiniäädikal on samuti mõju toote „Düsseldorfer Mostert” maitsele. Lisaks piirkondliku kultuurina sinepitehase lähiümbruses kasvatatavale äädikabakteritüvele, mida on Düsseldorfi veiniäädikatootmises kasutatud 1969. aastast alates, kasutatakse Düsseldorfi veiniäädika valmistamiseks ka erilise koostisega lubja- ja mineraaliderikast Düsseldorfi vett.

Praegune seos/maine

Käesoleva ajani on tootel „Düsseldorfer Mostert” olnud hea maine piirkondliku eritootena, mida tunnevad hästi tarbijad nii omas piirkonnas kui ka kaugemal.

Toote hea maine tõestuseks on tarbijate reageering. Tarbijate jaoks on „Düsseldorfer Mostert” praeguseks saavutanud kindla turuseisundi.

Nagu ilmneb ka tootenimetustest „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” on „Düsseldorfer Mosterti” ajalooliseks ja geograafiliseks sünnikohaks Düsseldorf. Juba Düsseldorf kui leiutamiskoht ise annab linna sinepieritoodetele hea maine.

Maine aluseks on eelkõige toodete „Düsseldorfer Mostert”, „Düsseldorfer Senf” ja „Düsseldorfer Tafelsenf” pikaajaline tootmine Düsseldorfis ning nende organoleptilised omadused. Düsseldorfi nimetatakse sageli tema pika ja värvika sinepitootmise ajaloo tõttu sinepilinnaks ehk „Mostertstadtiks”.

Düsseldorfi sinepieritooteid hinnatakse nii kõrgelt, et linnas on neile pühendatud eraldi muuseum. Düsseldorfi sinepitootmise pikaajalist traditsiooni kajastavad linna sinepitööstuses sinepivalmistamisest tehtud arvukad fotod. „Düsseldorfer Mosterti” maine, mille see Düsseldorfi piirkondliku eritootena oma piirkonnas ja laiemalt on omandanud, on dokumenteeritud mitmetes varasemates ja praegustes Düsseldorfi sinepit käsitlevates väljaannetes.

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert”, „Düsseldorfer Senf” ja „Düsseldorfer Tafelsenf” on osa Düsseldorfi ajaloost ja traditsioonilisest köögist. Näiteks kuulub Düsseldorfi vanalinna õllepruulimiskodade menüüsse klassikaline „Düsseldorfer Senfrostbraten”, Düsseldorfi sinepiga määritud ja seejärel grillitud antrekoot. Düsseldorfi köögi osaks on ka nn Reinimaa võileib, „Röggelchen”, ehk kukkel, mille vahel on juust Düsseldorfi sinepiga.

On kaks vana traditsiooni, mis tõestavad, et Düsseldorf on omalaadne sinepilinn ja et toode „Düsseldorfer Mostert” nagu ka õlu „Düsseldorfer Alt” omab endiselt head mainet tarbijate hulgas tänu oma geograafilisele päritolule ja sellega seotud organoleptilistele omadustele ning nendest tulenevale maitsele.

Ka praegu serveeritakse Düsseldorfi sinepit linna traditsioonilistes restoranides, „Düsseldorfer Alti” pruulivates kesklinna õllepruulimiskodades ja piirkonnas elavate tarbijate kodudes traditsioonilisel viisil, Düsseldorfi spetsiaalsetes savist sinepipottides. Arvukad „Düsseldorfer Alti” pruulimiskodade külastajad ja linna traditsioonilise köögiga tutvujad on juba aastakümneid osanud hinnata toodet „Düsseldorfer Mostert” kui piirkondlikku eritoodet, mis on koheselt äratuntav oma maitse ja serveerimiseks kasutatavate savipottide tõttu.

Düsseldorfis on kaks vanamoodsat kauplust, kus müüakse toodet „Düsseldorfer Mostert” lahtisel kujul. Iga päev käib seal rohkesti kohalikke tarbijaid oma traditsioonilise märgistusega nõusid, enamasti savipotte „Düsseldorfer Mostertiga” täitmas.

Tänapäeval on „Düsseldorfer Mostert” piirkondliku eritootena tuntud ka väljaspool Saksamaad. Alates 1938. aastast on tooteid „Düsseldorfer Mostert”, „Düsseldorfer Senf” ja „Düsseldorfer Tafelsenf” eksporditud kui „ehtsat Düsseldorfis valmistatud sinepit” muudesse Euroopa riikidesse ja väljapoole Euroopat, eriti USAsse. USAsse eksporditavate toodete lai valik iseloomustab seda arengut väga hästi. Düsseldorf on üks väheseid linnu maailmas, millel on selline pikaajaline ja kuulsusrikas sinepiga seotud traditsioon. Düsseldorfi kui sinepimetropoli kuulsus on levinud väljapoole oma piirkonda. Maailma erinevates kohtades elavatelt tarbijatelt saabub arvukalt ostusoove, mis tõestavad, et Düsseldorfi sinepieritooted ei ole kuulsad üksnes Saksamaal.

Konkreetseks põhjuseks, miks „Düsseldorfer Mostert” tarbijate hulgas nii suure populaarsuse on võitnud, on see, et erinevalt väljaspool geograafilist piirkonda valmistatud sinepipastadest ei sisalda Düsseldorfi sinepieritoode säilitusaineid.

Majanduslik seos/tähtsus

„Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” on endiselt Düsseldorfi majanduse jaoks väga oluline. Toote „Düsseldorfer Mostert” suurest populaarsusest räägivad selget keelt toote suurepärased müüginäitajad geograafilise piirkonna, Saksamaa ja muu maailma toiduainete jaemüügikauplustes, lihapoodides ja restoranides.

Düsseldorfi geograafilises piirkonnas toodetakse igal aastal hinnanguliselt 65 tonni toodet „Düsseldorfer Mostert”. Need iga-aastased müügitulemused kinnitavad, et „Düsseldorfer Mosterti” kui tüüpilise piirkondliku eritoote hea maine tarbijate hulgas põhineb toote päritolul ja sellega seotud organoleptilistel omadustel.

Seos tootmisega/organoleptiline kvaliteet: Ligi 300 aastat on Düsseldorfi piirkondlikud tootjad valmistanud toodet „Düsseldorfer Mostert”/„Düsseldorfer Senf Mostert”/„Düsseldorfer Urtyp Mostert”/„Aechter Düsseldorfer Mostert” linnas välja töötatud tootmisprotsessi kohaselt. Toode „Düsseldorfer Mostert” on saanud oma geograafiliselt määratletud organoleptilised omadused tänu põlvest põlve pärandatud teadmistele, kogemustele ja oskustele.

Viide spetsifikaadi avaldamisele:

Markenblatt Vol. 07, 19. veebruar 2010, osa 7c, lk 2509

(http://register.dpma.de/DPMAregister/geo/detail.pdfdownload/11252)

(1) ELT L 93, 31.3.2006, lk 12.